runetrust/blame-folketinget-dk huggingface dataset:
Betina Kastbjerg (DD), 2023-11-21:
Tak for ordet.
Lovforslaget har til formål at indføre målrettede skærpede strafzoner i et geografisk afgrænset område, hvor der i strid med lovgivningen foregår åbenlys og systematisk handel med euforiserende stoffer som f.eks. på Christiania.
Her vil det så fremover være muligt at fordoble straffen for handel med og besiddelse af ulovlige stoffer og for overtrædelse af zoneforbuddet.
De målrettede skærpede strafzoner har til formål at genskabe tryghed i de områder, der er plaget af meget kriminalitet og utryghed.
Det er afgørende for retsfølelsen og for at forebygge fremtidige lovovertrædelser, at forbrydelsen og straffen hænger sammen, når det gælder handel med og ulovlig besiddelse af stoffer.
Det synes vi i Danmarksdemokraterne gør sig gældende med dette lovforslag.
I Danmarksdemokraterne arbejder vi for, at der slås meget hårdere ned på den brutalitet, der er i bandemiljøet, hvor bandemedlemmernes hensynsløse adfærd går ud over almindelige borgere og deres hverdag.
Der er uden tvivl brug for en langt hårdere kurs over for banderne, hvilket vi bl.a. har været med til at sørge for i forbindelse med den seneste bandepakke.
Derfor er dette lovforslag både fornuftigt og nødvendigt.
Med det sagt ved vi jo også godt, at der er nogle økonomiske konsekvenser forbundet med lovforslaget.
Der er merudgifter til anklagemyndigheden, domstolene og politiet i forbindelse med behandlingen af straffesagerne.
Desuden vil lovforslaget også medføre et øget behov for kapacitet i kriminalforsorgen på omkring 26 pladser årligt fra 2024 og frem, når zonerne er i anvendelse.
Vi er alle klar over, at alle vores fængsler allerede er under pres.
Når vi lovgiver på retsområdet, er det afgørende, at vi er opmærksomme på alle led i retssystemet.
Derfor mener jeg, det er vigtigt, at vi fremadrettet og i forbindelse med udvalgsbehandlingen af lovforslag som dette altid har dette for øje.
Med det sagt
støtter vi i Danmarksdemokraterne op om lovforslaget.
Tobias Grotkjær Elmstrøm (M), 2023-11-21:
Tak for ordet, og tak til ministeren for at fremsætte lovforslaget.
Lovforslaget, som vi i dag behandler, er endnu et slag i kampen mod organiseret bandekriminalitet og den tilhørende handel med ulovlige stoffer.
Med dette lovforslag giver vi nu politiet bedre redskaber til at bekæmpe den organiserede narkokriminalitet, og det er der brug for.
For bandegrupperinger får stor profit ved salg af hash og narkotika, som i sidste ende finansierer al den kriminalitet og vold, som vi bl.a. har været vidne til på Christiania i den seneste tid.
Som samfund må vi aldrig acceptere den utryghed, som banderne og handel med ulovlige stoffer skaber.
Vi må ikke tolerere, at almindelige lovlydige danskere skal gå rundt og være utrygge i visse områder.
Vi må ikke ende med svenske tilstande i Danmark.
Dette lovforslag er med til at følge op på den brede bandepakke fra tidligere og holder fast om det stramme greb om banderne.
Det er godt.
Selve lovforslaget giver politiet mulighed for at udpege målrettede skærpede strafzoner og give skærpede straffe.
Det betyder, at alle dem, som tager del i handelen – købere er undtaget fra zoneforbuddet – kan se frem til skærpede straffe.
I praksis vil politiet så bedre kunne fjerne dem, som er involveret i hashhandel, fra gaden.
I Moderaterne er vi særlig opmærksomme på, at lovforslaget ikke kommer til at ramme de socialt udsatte borgere med misbrugsproblemer.
Derfor glæder det os, at lovforslaget ikke vil ændre på, at politiet skal give en advarsel frem for bøde eller fængsel, når personer med et længere og vedvarende misbrug af hårde stoffer er i besiddelse af euforiserende stoffer til eget forbrug.
Derimod rammer lovforslaget sælgerne og hele den organiserede kriminalitet, for det handler netop om at få fjernet sælgerne og bandemedlemmerne fra gaden og holde et stramt greb om banderne.
Men straf kan aldrig stå alene, og det handler i lige så høj grad om at forebygge selve rekrutteringen af unge til banderne.
Jo flere vi undgår kommer ud i de kriminelle miljøer, jo færre skaber utryghed og ender i fængslerne.
Det er et vigtigt fokusområde, hvis vi skal komme den organiserede bandekriminalitet og det tilhørende salg af ulovlige stoffer til livs.
Lovforslaget bygger videre på de gode takter fra regeringsgrundlaget om et mere trygt og retfærdigt Danmark.
For Danmark skal være et trygt land uden særlige områder, hvor der foregår åbenlys og organiseret bandekriminalitet, som det f.eks. sker på Christiania.
Derfor tilføjer vi nu et ekstra middel i politiets værktøjskasse til at sikre tryghed og bekæmpe handel med ulovlige stoffer.
Det er vigtigt for at komme den åbenlyse kriminalitet til livs, men det løser ikke hele problemet.
Vi også nødt til på sigt at tage en helt grundlæggende snak om euforiserende stoffer, for i Moderaterne mener vi, at afkriminalisering er den rigtige vej at gå.
Det ændrer dog ikke på, at det, vi ser på Christiania i øjeblikket, kalder på en stærk politimæssig indsats nu og her, og det er også derfor, at Moderaterne støtter op om forslaget.
Preben Bang Henriksen (V), 2023-11-21:
I dag er det sådan, at politiet kan etablere en strafzone et sted, hvor der rimelig pludseligt opstår ny kriminalitet.
Men man har ikke rigtig mulighed for at etablere strafzoner dér, hvor der egentlig ikke sker nogen særlige ændringer i kriminaliteten, altså dér, hvor den simpelt hen bare er længerevarende.
Det er så det, som forslaget her gør op med.
Nu får politiet denne ekstra knap at kunne dreje på.
Man kan etablere det, der hedder målrettede skærpede strafzoner.
Og det er jo nok, for at tale dansk, Christiania, man her har i tankerne, og det kan jeg da kun hilse med glæde.
I en sådan målrettet strafzone sker der det, som den socialdemokratiske ordfører har sagt, at der er risiko for dobbelt straf, bl.a., og overtræder man en, om jeg så må sige, personlig strafzone, man har i forvejen, så er der også mulighed for yderligere straf i så henseende.
Det er den omfattende kriminalitet på Christiania, man søger at gøre op med her.
Det er helt i tråd med den voldspakke, som vi vedtog for en uge siden, og jeg kan kun på Venstres vegne hilse med glæde, at det her forslag nu kommer.
Det vil herudover give mulighed for det, jeg i hvert fald personligt har savnet længe, nemlig at man kan varetægtsfængsle – eller det kan måske allerede i dag, men nu bliver det da mere åbenlyst.
Det er skrevet i forslaget, at overtræder man den her bestemmelse om målrettet strafzone, så kan vedkommende varetægtsfængsles.
Peter Hummelgaard (S), 2023-11-21:
Der er jo ikke nogen tvivl om, at vi, som vi også har været inde på i mange sammenhænge, tager situationen med kriminalforsorgen meget alvorligt.
Derfor kommer vi jo også til at tage tiltag, og vi har allerede sat nogle i værk som led i flerårsaftalen for kriminalforsorgen.
Men i virkeligheden kommer vi også til at tage yderligere tiltag, som både handler om at udbygge fysisk kapacitet, men som også handler om at gøre mere for at skaffe de hænder, vi mangler, og måske også om at se på andre tiltag, der kan skabe rum i kriminalforsorgen.
Men jeg mener ikke, at den nuværende situation tilsiger, at man skal lade være med at gøre noget aktivt for at mindske den voldscyklus, vi oplever på Christiania, og derved skabe forudsætningerne for at omdanne Pusherstreet permanent.
Karina Lorentzen Dehnhardt (SF), 2023-11-21:
Så vil jeg spørge, hvad ministeren tænker om Kriminalforsorgens høringssvar, for jeg synes godt nok, det ser bekymrende ud.
De beder os jo direkte om at skyde det her lovforslag, indtil der er en situation, hvor de har pladser nok og også hænder nok til at håndtere udfordringen.
Så hvad er ministerens svar til det, hvis nu det viser sig, at vi virkelig får succes med det her lovforslag og fængsler rigtig mange mennesker?
Peter Hummelgaard (S), 2023-11-21:
Bagved fru Karina Lorentzen Dehnhardts spørgsmål ligger jo også en afgørende præmis for det her lovforslag.
Vi bilder ikke nogen ind, at det her lovforslag er et led i den generelle og bredspektrede kamp imod salg af euforiserende stoffer.
Det her er et lovforslag, der giver politiet nogle værktøjer til at gøre noget ved det inden for et geografisk afgrænset område, som man udpeger, og hvor man siger, at her vil man gøre noget ved det.
Det vil jo være nærliggende at bruge på Pusherstreet på Christiania med henblik på at udsulte i hvert fald en del af efterspørgslen for så at skabe grundlaget for, at man kan lave en permanent rydning og en permanent omdannelse af området.
Det, der derudover er værd bemærke, er, at politiet jo selv er nået til en erkendelse.
I modsætning til da man ryddede Christiania i 2004, hvor handlen rigtigt nok spredte sig rundt omkring i København og skabte utryghed, så er det jo politiets vurdering den dag i dag med de erfaringer, man gjorde sig under coronaen, at hvis det spreder sig, vil man have langt bedre forudsætninger for at håndtere den kriminalitet til forskel fra den måde, det foregår på i dag på Christiania, hvor det avler rå og afstumpet vold næsten hver eller hver anden uge.
Karina Lorentzen Dehnhardt (SF), 2023-11-21:
Jeg tror godt, vi kan være enige om, at det har nået nogle højder ude på Christiania, hvor vi er nødt til at gøre noget radikalt anderledes.
Det, som jeg måske bare savner svar på, er: Hvad gør vi, når det så rykker ind alle mulige andre steder i København?
Der vil jeg gerne høre, hvad ministerens tanker egentlig er.
Vi kan jo håbe på, at det her virker præventivt, så folk finder nogle andre steder, men det forsvinder jo ikke.
Det ved vi jo godt.
Så hvad er ministerens tanker om, hvad vi skal gøre alle andre steder, når det flytter ind der?
Peter Hummelgaard (S), 2023-11-21:
Tak for ordet, formand, og tak for alle jeres bemærkninger til regeringens forslag.
Regeringen ønsker et trygt Danmark – et Danmark, hvor der ikke er områder som f.eks. Pusher Street på Christiania, som er hjemsted for åbenlys organiseret narkotikakriminalitet, hvor handelen med ulovlige stoffer nærmest foregår som på en markedsplads.
Det skaber utryghed for lokalbefolkningen og alle os andre, der kan se, hvordan kyniske kriminelle bandegrupperinger profiterer på salg af hash og narkotika, og hvordan de også trækker et spor af afstumpet vold efter sig.
Det er fuldstændig uacceptabelt, og det vil vi i regeringen gøre op med.
Derfor ønsker vi med lovforslaget at give politiet nye værktøjer i kampen mod den her form for utryghedsskabende kriminalitet.
For det første giver lovforslaget politiet mulighed for at udpege en målrettet skærpet strafzone.
Strafzonen kan udpeges i områder som f.eks. Pusher Street på Christiania, hvor der foregår åbenlys og organiseret handel med ulovlige stoffer.
Det vil betyde, at alle, der tager del i handelen, kan se frem til hårdere straffe.
For det andet vil regeringen skærpe straffen for at overtræde de zoneforbud, som politiet i dag har mulighed for at give til alle, med undtagelse af købere, som synligt deltager i handelen med hash m.v. i gademiljøet.
Samtidig skal det være lettere at varetægtsfængsle personer, som overtræder et zoneforbud.
Formålet med de forslag er at give politiet de bedste forudsætninger for at fjerne dem, der er involveret i hashhandelen, fra gaden.
Det har nemlig vist sig, at politiet i dag i mindre grad end tidligere gør brug af de her zoneforbud, og det skyldes bl.a., at straffen for overtrædelse af et sådant forbud er lavere end for overtrædelse af andre forbud, ligesom der skal foreligge mange overtrædelser af et zoneforbud, før betingelserne for varetægtsfængsling er opfyldt.
Lovforslaget her er jo en del af vores samlede opgør med hashhandelen i Pusher Street på Christiania – et opgør, som kommer til at tage tid, men som er godt i gang.
Politiet har således allerede en markant indsats på Christiania: Pusher Street bliver ryddet flere gange om ugen, og der er daglig patruljering af uniformerede betjente, ligesom politiet er til stede med nærpoliti flere gange om ugen både i området omkring og på selve Pusher Street på Christiania.
Men lovforslaget i dag er jo ikke det eneste tiltag, som regeringen har iværksat i kampen mod banderne.
For et par uger den blev et bredt flertal i Folketinget enige om en omfattende bandepakke, der også kommer til at stramme grebet om banderne.
Så lovforslaget står ikke alene, og det kommer heller ikke til at være det sidste tiltag.
For hvis vi skal lukke gaden permanent, og det skal vi, så kræver det en fysisk forandring af området, som også politiet peger på der er brug for.
Det handler om på få år at skabe et andet miljø i Pusher Street end det, vi kender i dag, og det er lovforslaget her med til at lægge grundstenen til.
Lars Boje Mathiesen (UFG), 2023-11-21:
Jeg forstår godt christianitternes ønske om at leve i en tryg hverdag.
Hvorfor skulle man ikke have det?
Folketinget og skiftende regeringer har svigtet på det her område, men det skal ikke ligge den her regering til last mere end andre regeringer.
Nu kommer der endnu et ønske fra christianitternes side om at få ryddet op og få en hverdag, som ikke er styret af banderne på Pusher Street.
Så det synes jeg man skal gøre.
Men det her lovforslag bliver altså bare skørt; altså at man potentielt kan ryge i fængsel for at ryge en joint – hold nu op!
Jeg tror ikke på, at det her lovforslag løser problemet, vi har med banderne, der styrer cannabissalget.
Der er lavet en bandepakke IV, og den kommer heller ikke til at styre det her.
Hvis man vil det her til livs, tror jeg på en legalisering.
Jeg tror på et kontrolleret salg fra et statsligt styret sted, hvor vi så også kan få nogle skatteindtægter, således at man kan tage det sundhedsmæssige aspekt, som er en del af problemet, åbent og ærligt.
Det bliver rent hykleri fra rigtig mange partiers side, inklusive regeringen, men også partier som Konservative og Danmarksdemokraterne, som ikke vil udvise udenlandske kriminelle konsekvent efter første dom.
Så længe man ikke er villig til at gøre det, kommer man ikke det her til livs.
Det ville være et godt sted at starte.
Vi ved, at 12-13 pct. af alle bandemedlemmer er udenlandske statsborgere.
Men det stopper ikke kun ved bandemedlemmerne, for det handler også om deres fødekæde; det handler også om andre kriminelle.
Lad os tage et opgør med at ligge under for nogle konventioner, og lad os så give christianitterne tryghed, lad os give danskerne tryghed, lad os begynde at udvise kriminelle udlændinge konsekvent og efter første dom.
Jeg kommer ikke til at støtte det her forslag, for jeg tror ikke på det.
Jeg synes, det er skørt, og jeg synes, man kriminaliserer nogle mennesker, nogle forbrugere, som jeg ikke mener man skal ramme her, men dem kommer man til at ramme med de her bøvlede strafzoner og alt muligt andet.
Jeg synes, det er en uskik, og jeg synes, det er endnu et eksempel på, at man lappeløser i stedet for at tage et opgør med den forfejlede narkotikapolitik, man har haft i Danmark i rigtig, rigtig mange år.
Lad os nu kigge til udlandet og lære af de gode erfaringer, der er andre steder.
Nikoline Erbs Hillers-Bendtsen (ALT), 2023-11-21:
Tak for ordet, formand.
Vi har nogle problemer i Danmark med bandekriminalitet, og situationen på Christiania finder jeg dybt problematisk, fordi mennesker, som ikke er involveret i konflikten, mister livet ved bare at opholde sig i nærheden.
Derfor mener jeg også, at vi skal gøre noget ved de problemer, som vi ser.
Vi bliver nødt til at finde en løsning på, så det igen bliver trygt at færdes på Christiania, som er et fantastisk sted, som jeg mener vi skal bevare.
En løsning kunne jo være at starte med at legalisere cannabis, som er en stor indtægtskilde for bandemiljøet, og som nok er noget af det, der vil ramme dem hårdt og gøre, at bandekriminaliteten vil falde.
Jeg er også bekymret for lovforslaget, fordi vi går ind og siger, at det særlig skal være i bestemte områder af Danmark.
Jeg mener faktisk, at vores lov skal gælde lige for alle, og at alle skal være lige for loven.
Det gør sig også gældende, uagtet hvor man bor henne i landet.
Jeg er bekymret, fordi det rammer forbrugeren, som går ned og køber en joint på Christiania, og ikke kun dem, som sælger den, ligesom jeg er bekymret for det øgede pres, der vil være på vores system og på kriminalforsorgen og på de domstole, som vi p.t. forsøger at lette presset på.
Så derfor kan vi selvfølgelig ikke stemme for det i Alternativet.
Vi håber, at regeringen faktisk snart vil tage nogle initiativer, som vi ved virker på bandekriminaliteten, og ikke blive ved med at lave hårdere straffe som et forsøg på at komme de problemer, vi har, til livs.
Pia Kjærsgaard (DF), 2023-11-21:
Lad mig bare sige, at jeg har læst det her forslag, og at der er mange positive elementer.
Jeg synes bare, der er to ting, der virkelig vakler, og det er mere politi og flere fængselspladser.
Det er der slet, slet ingen tvivl om, og jeg er jo altså også der, hvor jeg siger, at vi på et eller andet tidspunkt bliver nødt til at diskutere de her udvisninger virkelig alvorligt, altså alle dem, der ikke bliver til noget.
Det er lige opgjort, at næsten halvdelen af vores indsatte i fængslerne er folk med anden etnisk baggrund.
Det her kan jo ikke blive ved med at gå.
Det kan ganske enkelt ikke blive ved med at gå, og jeg har altså den opfattelse, at hvis man bare bliver ved længe nok, skal det nok lykkes, og vi er nødt til at kigge på de internationale konventioner.
Men jeg mener altså ikke, at vi kan vente 10 år.
Det kan vi bare ikke, og vi er nødt til det.
Men når det er sagt, er det jo godt, at man fra regeringens side prøver at gøre et eller andet i forhold til Pusher Street.
Ja, og hvad bliver det til?
Bliver det endnu en gang en fuser, eller bliver det virkelig til noget denne gang?
Jeg tvivler; det må jeg sige.
Man forsøger at gøre op med organiserede kriminelle bandegrupperinger.
Jamen bliver det til noget denne gang?
Vi kan jo kun give stemmer til, at regeringen får opbakning til det, og så ellers forsøge at gøre noget ved det.
Jeg håber det virkelig i forhold til vores alle sammens sikkerhed, i forhold til vores alle sammens tryghed og også i forhold til retsbevidstheden, som jeg synes efterhånden skranter noget i det danske samfund.
Det må jeg sige.
Man bliver også ved med at tale om tryghed og sikkerhed osv.
Flere og flere føler sig utrygge, det er der slet ingen tvivl om.
Zenia Stampe (RV), 2023-11-21:
Med det her forslag lægger regeringen op til at udvide politiets adgang til at indføre skærpede strafzoner og øge straffen for overtrædelse af et zoneforbud.
Noget af det, som vi er særlig kritiske over for, og som også er blevet nævnt af flere andre, er, at vi her ikke bare ser på hærdede kriminelle, men at det altså også er strafskærpelser, som rammer forbrugere af cannabis.
Men man kan jo også kalde det her for en lex Christiania, fordi det jo er Christiania, der har været omdrejningspunktet for det her forslag, og vi mener nok, at man burde drage nogle andre konklusioner af situationen på Christiania, bl.a. det, som andre ordførere har nævnt før mig, nemlig en diskussion omkring en legalisering af cannabis.
Vi mener ikke, at svaret på Pusher Street og de problemer, vi ser på Christiania, er at flytte hashsalget og kriminaliteten til andre bydele eller smide gymnasieelever i fængsel for at købe cannabis.
Det vil skabe utryghed i resten af København, og vi er også bange for, at det vil kunne sende unge mennesker i armene på de kriminelle, fordi de nu selv skal finde ud af, hvor de kriminelle er, eller skabe sig et netværk til de kriminelle miljøer for at få adgang til cannabis.
Kriminalforsorgen har bemærket, at det her forslag vil betyde en øget pres på 26 pladser årligt.
Det synes vi også er ganske uansvarligt i en situation, hvor vores kriminalforsorg i forvejen er på bristepunktet, og hvor måske et af de største problemer i forhold til at forebygge kriminalitet og resocialisere kriminelle nemlig er, at kriminalforsorgen slet ikke er i stand til at arbejde resocialiserende under det pres, som man oplever lige nu.
Vi mener, at det er den helt forkerte strategi, og at det er det helt forkerte svar på den meget alvorlige situation, som vi ser på Christiania.
Mai Mercado (KF), 2023-11-21:
I september var ministeren meget klar i mælet: Pusher Street skulle lukkes, og det skulle være med det samme.
Men allerede dagen efter kunne man se, at narkohandelen allerede var i fuld gang igen.
Nu kan vi så se, at Pusher Street lukkes midlertidigt i morgen, og i en artikel på DR's hjemmeside siger en vicepolitiinspektør: »Vi tænker, det er et godt tidspunkt at vænne folk til, at Pusherstreet ikke kommer til at fortsætte ...
Vi er godt klar over, at det her og nu ikke gør den helt store forskel.
Men vi vil gerne sende et signal om, at Pusher Street kommer til at lukke permanent på et tidspunkt«.
Så må jeg bare spørge: Hvornår kan borgere i København og i Danmark forvente, at Pusher Street kommer til at lukke permanent?
Charlotte Bagge Hansen (M), 2023-11-21:
Tak for ordet, fru formand.
Først vil jeg starte med at sige, at vi i Moderaterne grundlæggende er enige i indholdet af det her beslutningsforslag.
Det eneste, vi ikke er enige i, er perioden.
Det er jo utrolig vigtigt, at vi får taget hensyn til dyrene.
Jeg har selv tre hunde, og jeg ved godt, hvordan de reagerer på fyrværkeri, i hvert fald to af dem.
Det synes de ikke er sjovt.
Så er der også nogle af mine gamle kollegaer fra forsvaret, som også har det svært de her aftener, og det skal vi også tage hensyn til.
Det her emne er faktisk noget, som vi i regeringen har brugt en del tid på at drøfte, og derfor er vi også kommet med et forslag i forhold til salgsperioden.
I min ungdom var jeg afdelingschef i Føtex, og der stiftede jeg bekendtskab med, hvor stor en opgave det faktisk er først at gøre klar til at sælge det her fyrværkeri, og hvor mange procedurer og myndigheder der skal ind over det, før man kan sælge det.
Jeg lagde også mærke til, at når kunderne skulle købe det, var det tit en begivenhed, hvor børnene var ude at købe det sammen med deres forældre.
Derudover kommer vi heller ikke udenom, at fyrværkeri også er en god indtjeningskilde for de her virksomheder, og jeg kan, hvis vi indskrænker perioden i Danmark for meget, godt blive bange for, hvad det så er for noget fyrværkeri, der ikke er godkendt, som kommer ind over de danske grænser.
Så derfor mener vi bestemt, at den her salgsperiode skal være intakt.
Derudover har vi jo fra regeringens side også lagt op til, at de her bøder ikke bliver små bøder, men at det bliver klækkelige bøder, man får, hvis man overtræder de regler, der ligger til grund.
Så derfor mener vi, at vores forslag er et godt bud, og derfor kan vi ikke støtte forslaget.
Lisbeth Bech-Nielsen (SF), 2023-11-21:
Jamen vi har i mange år ønsket os, at fyrværkeri skulle begrænses til at være omkring nytår og ikke alle mulige andre dage, og det er vi også glade for at DF har kæmpet for.
Det er også det, vi synes at vi får med regeringens forslag.
Og så er det de små marginaler, synes jeg, der skiller DF's beslutningsforslag fra det, som regeringen kommer med.
Pia Kjærsgaard (DF), 2023-11-21:
Jamen jeg må bare sige, at SF's daværende ordfører, fru Theresa Berg Andersen, bl.a. sagde følgende: I SF siger vi ja tak til at starte ud med at stramme grebet omkring lovgivningen om fyrværkeri, og vi vil gerne bakke op om Dansk Folkepartis beslutningsforslag.
Der har man så siddet på gruppemødet i dag og ikke helt været klar over det og har ændret holdning, men jeg kan da lige bede SF om at genoverveje det.
Lisbeth Bech-Nielsen (SF), 2023-11-21:
sagt rigtig, rigtig mange gange.
Så er der salgsperioden, som bliver for restriktiv, og der er også det med, at man ikke kan fyre det sidste af den 1. januar.
Ja, det er min personlige holdning.
Det synes jeg at jeg sagde ret præcist.
Det er ikke SF's holdning.
Lars Boje Mathiesen (UFG), 2023-11-21:
Er det ordførerens personlige opfattelse, at det skal forbydes, således at det kun skal være professionelle, der skal håndtere det, og ikke private?
Jeg ved godt, hvad SF's holdning er, men er det ordførerens personlige holdning?